钦定古今图书集成/方舆汇编/职方典/第1477卷 > 《景贤书院记》欧阳重
## 钦定古今图书集成/方舆汇编/职方典/第1477卷 > 《景贤书院记》欧阳重

临安郡学有曰“寄贤”，以祀王太原、韩五云两先生也洪武中，用法严峻，故太原以山西参政谪，五云以山
西布政谪，并戍临安卫。一时乐居绝徼，忘中土，相与
讲道于学庙东北偏，若将终身焉。当是时，云南始定，
临始因元学修之。两先生虽在军旅，实始俎豆为文
学倡。若文公之在蜀也，若韩子之在潮也，师表于兹，
盖十有六年，于是士习始变，人文始著，临弟子始无
有不学焉矣。既而五云起为都御史，太原寻起为翰
林侍讲，而临士亦始自永乐丙戌第进士，仕者相望
于朝也。两先生之功有不可诬哉！是故为师为弟子，
莫不唯两先生教学是向。成化间，训导赵子禧于其
讲道处构亭曰“读书台”，以系思也。分巡佥宪刘君福
因为祠亭东北，以昭祀也。副宪包君裕爰肖厥像，题
其祠曰“寄贤”，以示范也。分守参政陈君宣为祠记，详
书其事，以不没其实也。至是，两先生之功庶几不泯
焉尔。其后兵宪王君一言拓修文庙，以祠为副，移诸
庙左，屋固增饰，台因以芜。临之人士过其故处，若不
忍两先生之迹沦于变迁，嗟咨久之。嘉靖丙戌，副宪
戴君鲁溪奉制命来镇是邦，武事既备，文事聿举。顾
瞻祠宇，以其地临街，喧隘而弗静，无以称祀典。诸生
亦以非其旧为言，请君亟谋修复。君披《志图》，求遗址，
即庙东北偏撤祠为新，仍其故处，遗容有俨，行迹若
存。而于所谓“读书台”者，亦不失其旧。于祠前广其地，
作前“后讲堂者二间。自为门，各环以书舍，总四十间。
其外作大门者一凡，以永祠事也。”呜呼！蜀学始文翁，
故祠石室；潮学始韩子，故祠后堂。孰若两先生之祠
得附学庙，虽移之而卒复之，而祀且专也？抑二公皆
守郡，有教人之责，两先生皆谪戍，重以远方，立教之
初，非诚有得于己，欲强人我从，不可得也，而谓能使
人景慕，以至于今不忘耶？夫以蜀、潮之教，自二公以
往，鲜能继之者。而两先生百馀岁之后，又得鲁溪修
复其祠，增筑其学舍，以终其教，俾临子弟藏修于兹，
游息于兹，入其门，仰当时始教之在兹也。拜其祠，亲
炙其像，宛然如当时侍几席，若两先生今日之在兹
也。读书台下，咿唔琅琅，殆将由其道于勿替，极其功
于悠久也已。主两先生而俎豆其间，异日谁归哉？祠
曰“寄贤”，仍旧名也。讲堂曰“聚奎”、曰“丽泽”，门曰“景贤书
院”，则余视学之日，幸忝鲁溪之籍，扁而书之也。两先
生太原讳景常，字景彰；五云讳宜可，字伯时，俱浙人；
鲁溪讳书，字大锡，崇阳人。辱余为记，故以列名其后
为荣焉。